‘Die lang vrou’ van kabaret oor nuwe projek, album | Maroela Media
Petronel Baard. (Foto: Jorina Kriel Maas)
Petronel Baard, die sangeres en liedjieskrywer wat in die Suid-Afrikaanse vermaakbedryf bekend staan as “die lang vrou”, is al 20 jaar lank ŉ gevestigde kunstenaar en bekende in teaterkringe nadat sy in 1999 die ATKV se Crescendo-sangkompetisie gewen het.
Sy vertel sy het nog altyd ŉ voorliefde vir die teater gehad. “As Matie-dramastudent het ek en my vriende ure lank gefilosofeer oor ons passie vir die kunste. Sedert my studentejare is ek nog altyd baie nou betrokke by teaterontwikkeling en is ek by verskillende inisiatiewe en kunsteorganisasies betrokke.”
Baard was die afgelope paar jaar in verskeie aanbiedings en toneelstukke en het die geleentheid gehad om met kunstenaars soos Stef Kruger en Riku Lätti saam te werk.
Sy sonder ook die opname van haar sesde vollengte album, Die heelal draai, uit as een van haar grootste hoogtepunte tot dusver. Dié album is in 2017 uitgereik en word beskou as tydlose wêreldmusiek, folk en kabaret. Dit bied ŉ unieke en verfrissende alternatief vir die gewone style wat in Afrikaanse musiek voorkom.
“Die album kombineer verskeie fantastiese elemente. Fado-musiek is ekspressief en melancholies, wat regtig aansluit by my kabaretstyl. Dit het alles begin met akkerblare: ŉ Vrou uit die Noord-Kaap het my gekontak nadat sy vir jare na my gesoek het. Ek het my interpretasie van haar boodskap getoonset en een liedjie het in ŉ album verander,” deel Baard.
Haar splinternuwe kabaretvertoning, Musiek van die lang vrou: Die heelal draai, sou op die Klein Karoo Nasionale Kunstefees op Oudtshoorn gedebuteer het. Dié fees gaan egter nie voort nie weens voorkomingsmaatreëls as gevolg van die verspreiding van die koronavirus.
“Hoewel die album reeds in 2017 uitgereik is, wou ek dit ŉ langer rakleeftyd gee deur weer lewe daarin te blaas met ŉ nuwe teaterproduksie,” verduidelik Baard.
Sanger, kitaar- en mondfluitjiespeler Schalk Maas en Altan Ungerer, baskitaar-, kitaar- en perkussiespeler en sanger van die groep Soetmelk, en saxofoonspeler Boesman Keyser werk saam met Baard aan dié produksie.
Sedert die uitreiking van haar jongste enkelsnit, “Life is Good”, het die kabaretster van krag tot krag gegaan. Dié liedjie, wat in Oktober verlede jaar uitgereik is, is uitstekend ontvang en het bo-aan die treffersparades van verskeie radiostasies gekuier.
Baard, wat gereeld deur gemeenskapsontwikkeling terugploeg in die gemeenskap, werk ook tans aan ŉ nuwe projek getiteld “Seek the Light” saam met Crystal Blaq Entertainment. Dié snit sal op Werkersdag uitgereik word.
“Die liedjie gaan oor armoede en klasseverdeling. Dit spog met ŉ house– of trans-musiekstyl wat iets heeltemal anders is as waaraan ek gewoond is. Gavin Jay is ŉ uitstekende kletsrymer en die manier waarop ons stemme mekaar aanvul maak die eindresultaat baie interessant,” sê sy.
Baard beplan ook later vanjaar ŉ toer na die Oos-Kaap. “Ons moet besig bly en is heeltyd hard aan die werk.”
Kyk hier na die musiekvideo vir “Akkerblare” van die album Die heelal draai.